**DigiMaa viib ülikiire ja tänapäevase internetiühenduse kõikidesse Harjumaa majapidamistesse!**

**Mis on DigiMaa?**

DigiMaa asutati selleks, et tänapäevaseid interneti-, televisiooni-, turva- ja telefoniteenuseid võimaldav lairibaühendus jõuaks kõikidesse Harjumaa kodudesse ja ettevõtetesse. DigiMaa projekti käigus ehitatakse välja tulevikukindel valguskaablivõrk sinna, kuhu sideettevõtjad seda ei plaani ehitada. Rajatav lairibavõrk kuulub omavalitsustele. Uue põlvkonna digitaristu ehitust toetab riik. DigiMaa valguskaablivõrgu kaudu saavad tarbijad kasutada kõikide teenusepakkujate teenuseid oma vabal valikul. DigiMaa asutaja on Harjumaa Omavalitsuste Liit. DigiMaa projektis osalevad Aegviidu vald, Anija vald, Harku vald, Jõelähtme vald, Keila linn, Keila vald, Kernu vald, Kiili vald, Kose vald, Kuusalu vald, Loksa linn, Maardu linn, Nissi vald, Padise vald, Paldiski linn, Raasiku vald, Rae vald, Saku vald, Saue linn, Saue vald, Vasalemma vald, Viimsi vald ja Tallinna Pirita linnaosa.

**Mida DigiMaa minule pakub?**

Harjumaa vallad ja linnad on DigiMaa kaudu seljad kokku pannud, et kindlustada oma piirkonna areng. DigiMaa ühenduse kaudu paraneb elanike elukeskkond, maapiirkondade ettevõtluskeskkond ja konkurentsivõime, väheneb digilõhe ja ääremaastumine: inimesed saavad teha kaugtööd kodukontoris, kasvab efektiivsus ja väheneb ökojalajälg ärajäänud autosõitude näol, inimestel on parem juurdepääs e-riigi teenustele, avanevad uued õppimis- ja arenguvõimalused, paranevad infolevi- ja suhtlemisvõimalused, suureneb kogukonna sidusus ja heaolu, kasvab kodukoha turvalisus ja elukeskkonna mugavus, tekivad uued meelelahutuse võimalused ja palju muud.

**Mis on lairibaühendus ja milleks seda vaja on?**

Lairibaühendus on valguskaablil põhinev andmesideühendus, mille kaudu saab edastada ülikiireid internetiteenuseid, televisiooniteenuseid, telefoniteenuseid ja palju muud.Valguskaabliühendus on alati piisava läbilaskevõimega ja tulevikukindel. Selle kaudu saab tänapäevaseid teenuseid kasutada ka veel aastakümnete pärast. Lairibaühendusega ühendatakse maju – nii kodusid, ettevõtteid kui ka asutusi. Lairibaühendus võimaldab ülikiiret ja stabiilset internetiühendust arvutitele, tahvelarvutitele, kodumasinatele jms. Ülikiire ühendus on alati olemas sõltumata ilmast või sellest, kui palju on piirkonnas teisi interneti kasutajaid.

Tänu kodu või ettevõtte lairibaühendusele saavad kõik seal viibijad oma nutitelefonid  lülitada maja wifivõrku, millel on võrreldes mobiilvõrguga parem kvaliteet, puuduvad mahupiirangud ning lisatasud. Lairibaühenduse kaudu jõuab maja kõikidesse teleritesse kvaliteetne televisioon koos sadade telekanalite, saatekava, videolaenutuse, järelvaatamise, salvestamise ja muude lisateenustega. „Targa maja“ ja turvalahenduse eelduseks on lairibaühenduse olemasolu. See võimaldab majas toimuvat jälgida nii kaamerate kui andurite ja sensorite abil ning juhtida majas kütte- ja ventilatsioonisüsteeme, valgustust jne. Õppimine ja hariduse omandamine ei ole tänapäeval enam internetita võimalik. Lairibaühendus võimaldab saada informatsiooni, teha koolitöid, osaleda loengutel ja teha uurimistöid. Lairibaühendus on saamas väga oluliseks abivahendiks ka sotsiaalteenuste vallas. See võimaldab distantsilt jälgida üksi elavate vanurite heaolu ja tervist ning nendega suhelda. Tänu sellele võivad nad kodus elada ning seal ennast turvaliselt tunda, samal ajal vähenevad nii lähedaste kui riigi kulutused sotsiaalhoolekandele.

### Ülevaade tänapäeva sidevõrgu arengust ja ülesehitusest

Kuni viimase ajani ehitati sidevõrke (telefonivõrke) peamiselt vaskkaablite baasil. Need olid töökindlad ning neid kasutati juba üle saja aasta. Vaskkaablitel põhinevate võrkude edasiarendamine ei anna enam soovitud tulemusi, kuna füüsikaseadused ei võimalda nende läbilaskevõimalusi enam oluliselt suurendada. Andmete mahud, mida läbi sidevõrkude edastatakse, kasvavad aga meeletu kiirusega. Selleks, et tehnoloogia arengu ja innovatsiooniga kaasas käia, tuleb ehitada uue põlvkonna lairibavõrgud, mis baseeruvad fiiberoptilisel kaablil ehk valguskaablil.Valguskaabli läbilaskevõime on tänu pidevalt arenevale lasertehnoloogiale teoreetiliselt piiramatu. Juba tänased lasertehnoloogiad võimaldavad võrreldes vaskkaabliga edastada valguskaabli kaudu tuhandeid kordi suuremaid andmemahte. Kuna valguskaabli läbilaskevõime on praktiliselt piiramatu, siis mida lähemale valguskaabel lõpptarbija seadmele on viidud, seda kvaliteetsem on lairibavõrk ning seda kvaliteetsemat teenust lõpptarbija saab.

Kuigi valguskaabel on uue põlvkonna lairibavõrgu alus, on tänapäeval väga paljud lõpptarbija seadmed sellega ühenduses mõne traadita tehnoloogia kaudu. Kodudes, koolides ja kontorites jõuab ühendus lõpptarbija seadmest valguskaablisse läbi majasisese wifivõrgu. Õues saavad mobiiltelefonid ühenduse lairibavõrguga läbi mobiilitehnoloogiate 3G või 4G. Samasuunaline areng jätkub ka tulevikus. Järjest rohkem ehitatakse välja valguskaablivõrke ning see jõuab järjest lähemale lõpptarbija seadmele. Kõik majad ühendatakse valguskaabliga, et majas olevad seadmed saaksid piiramatut ja kvaliteetset ühendust kasutada. Valguskaabel jõuab ka kõikjale sidemastidesse ja postidesse, et ühendada lairibavõrguga järjest rohkem traadita tehnoloogiate tugijaamu.

**Kuidas saab DigiMaa-ga liituda ja kui palju see maksab?**

Internetilehel www.digimaa.ee saavad kõik Harjumaa ja Tallinna Pirita linnaosa elanikud, ettevõtted ja asutused märkida aadressi, kuhu soovitakse valguskaablil põhinevat lairibaühendust. Sooviavalduse esitamine on tasuta ning sellega ei kaasne veel kohustust võrguga liituda. Sooviavalduse esitamiseks tuleb märkida maakaardil maja asukoht, kuhu lairibaühendust soovitakse. Oluline on see, et lairibaühendus ehitatakse antud projekti kaudu välja ainult neile majapidamistele, kes on ennast sellel internetilehel registreerunud. Aega on endast märku anda vaid 31. augustini 2017. DigiMaa võrkude ehitus algab Harjumaal 2018. aastal.

Liitumistasu täpne suurus otsustatakse [sooviavalduste](https://digimaa.ee/kysitlus/) lehel tehtava küsitluse tulemuste põhjal. Kõigile neile, kes liituvad võrguga kohe selle ehitamise ajal, on liitumistasu kindlasti taskukohane, kuna võrguehitust toetab riik. Liitumistasu võrgu rajamise alguses ei ületa 300 eurot. Kõik hiljem liitujad tasuvad vastavalt sellele, kui palju nende maja ühendamine reaalselt maksma läheb. Kõik DigiMaa võrguga liitunud saavad endale ise valida teenusepakkuja. Kuutasu sõltub sellest, millist teenusepakkujat ja milliseid teenuseid hakatakse kasutama. Kõikidel teenusepakkujatel on hinnakirjad leitavad nende kodulehtedel ning kõigile kehtivad samad hinnad, sõltumata sellest, kas klient asub linnas või maal. DigiMaa valguskaablivõrgu kaudu saavad tarbijad kasutada kõikide teenusepakkujate teenuseid oma vabal valikul. DigiMaa lairibavõrk ehitatakse selliselt, et kõik teenusepakkujad saavad selle kaudu oma teenuseid pakkuda. Eestis suuremad lairibaühenduse kaudu teenusepakkujad on näiteks Telia, Starman, STV, Tele2 ja Telset, kuid teenuseid võivad pakkuda ka kõik väiksemad teenusepakkujad.

Andrus Umboja
vallavanem

Siin siis minu pöördumine DigiMaa teema juurde, selle peaks vast panema kuidagi nii selle Digimaa teema juurde, et tuleks esile, kas tumedama taustaga kasti sisse näiteks ja minu pilt ka juurde:

DigiMaa tagab juurdepääsu tulevikule

Juba kümmekond aastat tagasi sõnastati reformierakonna programmilistes dokumentides internetile juurdepääsu kui uut inimõigust. Viimase kümne aasta jooksul on aga interneti tähtsus meie igapäevaelus üüratult suurenenud ja me ei kujuta oma elu, olgu siis isiklikku asjaajamist või tööga seotud toimetamisi, ilma internetita ette.

Mida aeg edasi, seda enam teenuseid on võimalik interneti abil tarbida, seda suuremad on andmemahud, mis interneti teel liiguvad. Kõik see toob enesega kaasa uue probleemi – enam ei piisa sellest, et sul on internet, vaja on kiiret internetiühendust. Veel mõni aeg tagasi olid piisavalt head lahendused vaskkaabliühendus või õhu kaudu leviv internet. Nüüdseks on aga selge, et ilma tänapäevase valguskaabliühenduseta paljusid praeguseid ja ilmselt enamikku tulevikuteenuseid nende suure andmemahu hulga tõttu ei ole võimalik endisel viisil tarbida. Riigi- ja telekommunikatsiooniettevõtete asutatud Eesti Lairiba Sihtasutus on rajanud ülemaalise valguskaabli transiitvõrgu, kuid seni puudub see nn viimane miil ehk ühendus igaühe majapidamisse.

DigiMaa sündis Jõelähtmes

Ilmselgelt on tegemist suurt hulka inimesi puudutava probleemiga. Hea tunnistus sellest on ka asjaolu, et kui küsida vallakodanikelt, mis on nende probleemid ja mida tuleks lahendada, siis üheks sagedamaks nimetatutest on internetiühenduse puudumine või aeglane internetiühendus. Taas kerkis see teema päevakorda 2017. aasta valla eelarve tegemise ajal, kui palusin külavanematelt ettepanekuid vallaeelarve koostamiseks. Nimelt tõstatasid valla eri piirkondade külavanemad interneti puudumise või ebapiisava ühenduse probleemi. Selge oli sel hetkel see, et küsimust ei ole võimalik valla eelarvega ja ühe valla piires lahendada, kuid probleemile lahendusi on vaja leida. Juhuse tahtel pöördusid just 2017. aasta alguses minu poole vallakodanik Peep Aaviksoo ja varem Eesti Lairiba Sihtasutust juhtinud Olav Harjo, kes tutvustasid Pärnumaal käivitatud DigiTee projekti. Üheskoos teemat arutades sai selgeks, et asi tuleb ette võtta ja leida võimalus Harjumaal analoogne projekt käivitada, mille abil oleks võimalik katta kogu maakonna majapidamised ülikiire internetiühendusega. Asjale kandepinna leidmiseks viisime selle ettepaneku Harju maavanemale, sealt edasi Harjumaa Omavalitsuste Liitu, kus arutelude käigus jõuti arusaamisele, et tegemist on Harjumaa arenguks ülitähtsa küsimusega ning otsustati ühiselt projekt käivitada.

Praegu on käimas DigiMaa projekti tutvustamine ja kiiret internetiühendust soovivate majapidamiste kaardistamine. Väga oluline on, et kõik majapidamised DigiMaa kodulehele kirja saaksid, sest esimeses etapis ning toetusrahade abil rajatakse ühendus ainult nendesse majapidamistesse. Hiljem liituda soovijatele on liitumistasu kindlasti oluliselt kallim. Isegi kui hetkel tundub, et olemasoleval kujul koju jõudev internet on piisav või ei ole hetkel konkreetses majapidamises internetti vaja, siis tegemist on tuleviku seisukohast olulise investeeringuga. Kiire internetiühenduse olemasolu saab tulevikus olema kinnisvara väärtuse seisukohast olulise tähtsusega asjaolu. Seega, kes ei ole veel oma majapidamist DigiMaa kodulehel registreerinud, tehke seda kohe [www.digimaa.ee](http://www.digimaa.ee) , küsimuste korral võib pöörduda ka otse minu poole andrus.umboja@joelahtme.ee või 515 0007.

Andrus Umboja